Document ID: /roh_data/filtered/fineweb-2-filterrobots_roh.jsonl.gz/47440

Interpresas cun sedia en Svizra duain respectar ils dretgs umans e la protecziun dal clima er da lur fatschentas en l’exteriur.
Il Cussegl federal recumonda da refusar l'iniziativa. En il parlament a Berna hai dà grondas discussiuns e la finala è vegnì sviluppà ina cuntraproposta indirecta.
La cuntraproposta
La cuntraproposta dal parlament federal va pli pauc lunsch che l’iniziativa: Interpresas grondas vegnan obligadas d’infurmar la publicitad davart ristgs e mesiras encunter. Sch’ils concerns èn activs en regiuns da conflict u en branschas nua che lavur d’uffants è derasada, ston els controllar pli sever (obligaziun da diligenza).
La cuntraproposta na vul percunter betg ch’ils concerns ston star botta per lur agir en l’exteriur. Per donns entras firmas affiliadas ubain furniturs fissan plinavant las dretgiras al lieu responsablas.
Questa cuntraproposta va en vigur sche l'iniziativa vegn refusada (e sch’i na dat nagin referendum encunter).
Tar las posiziuns uffizialas da las partidas na datti betg in cler muster: La sanestra (PS, Verds e Verd-liberals) din Gea - dentant era la BPD. Las ulteriuras partidas burgaisas (PPS, PLD, PCD) refusan l'iniziativa.
Differenzas grischunas
Che l'iniziativa per concerns responsabels sparta la politica burgaisa, mussa il fatg che duas partidas grischunas n'han betg la medema opiniun sco lur partidas mamma:
- La PBD dal Grischun refusa l'iniziativa.
- La PCD dal Grischun ha decidì da dar liber la vusch per questa votaziun.
Dossier online rtr.ch/votaziuns
Sin in clic tut las fatschentas federalas e communalas.